กรุงไทยเร่งเปิดสาขาให้ครบ1,200แห่งในปีนี้
ธนาคารกรุงไทยลุยเปิดสาขาให้ครบ 1,200 แห่งในสิ้นปี เน้นหัวเมืองใหญ่ ศูนย์การค้า สถานศึกษา รวมทั้งแนวชายแดน
29 ต.ค. 2565

ธนาคารกรุงไทยลุยเปิดสาขาให้ครบ 1,200 แห่งในสิ้นปี เน้นหัวเมืองใหญ่ ศูนย์การค้า สถานศึกษา รวมทั้งแนวชายแดน
นายเวทย์ นุชเจริญ รองกรรมการผู้จัดการใหญ่  สายงานธุรกิจรายย่อยและเครือข่าย ธนาคารกรุงไทย เปิดเผยว่า  ธนาคารตั้งเป้าขยายเครือข่ายสาขาเพิ่มอีก 80 แห่ง เพื่อให้ครบ 1,200 แห่งทั่วประเทศ โดย 5 เดือนที่ผ่านมา ธนาคารได้เปิดสาขาไปแล้วจำนวน 28 แห่ง และในช่วง 7 เดือนที่เหลือ ธนาคารมีแผนเปิดสาขาเฉลี่ยเดือนละ 7 แห่ง เพื่อตอบสนองทุกความต้องการของลูกค้า และขยายเครือข่ายให้ครอบคลุมมากยิ่งขึ้น 
“ลูกค้าจะได้เห็นธนาคารสีฟ้าเพิ่มมากขึ้น โดยเฉพาะในหัวเมืองใหญ่ อำเภอที่มีศักยภาพ ศูนย์การค้าต่างๆ ตลอดจนบริเวณด่านการค้าและแนวชายแดน เพื่อรองรับ AEC โดยเฉพาะสถานศึกษาทั้งโรงเรียนและมหาวิทยาลัย”
ล่าสุด ธนาคารเปิดสาขาในโรงเรียนกรุงเทพคริสเตียนวิทยาลัย ซึ่งเป็นสาขาเต็มรูปแบบในโรงเรียนแห่งแรกของธนาคาร พร้อมออกบัตรสถาบัน KTB Institute Pre ATM Card ที่ใช้เป็นบัตรประจำตัวนักเรียน อาจารย์ และบุคลากรของโรงเรียน โดยสามารถใช้บันทึกเวลาเข้า-ออก ชำระค่าสินค้าภายในโรงเรียน บริการจ่ายเงินเดือน โอนเงินต่างประเทศ ตลอดจนชำระค่าเล่าเรียน
นายเวทย์ กล่าวว่า  สถานศึกษานับเป็นอีกหนึ่งตลาดที่สำคัญของธนาคาร โดยที่ผ่านมา ธนาคารได้เปิดสาขาในมหาวิทยาลัยชั้นนำต่างๆ ทั่วประเทศ เช่น มหาวิทยาลัยธรรมศาสตร์ ศูนย์รังสิตและท่าพระจันทร์ มหาวิทยาลัยมหิดล ศาลายา มหาวิทยาลัยเกษตรศาสตร์ บางเขน และสกลนคร มหาวิทยาลัยศรีนครินทรวิโรฒ ประสานมิตร มหาวิทยาลัยเชียงใหม่ มหาวิทยาลัยขอนแก่น มหาวิทยาลัยศรีปทุม ซึ่งนอกจากการเปิดสาขาแล้ว ธนาคารยังได้ร่วมกับสถาบันการศึกษาต่างๆ ออกบัตรสถาบัน KTB U-Card ที่รวม 3 บัตรในบัตรเดียว ทั้งบัตรประจำตัวนักศึกษา บัตรกรุงไทยเอทีเอ็ม และบัตรกระเป๋าเงินอิเล็กทรอนิกส์  โดยขณะนี้มีนักเรียน นักศึกษาและบุคลากรของ 150 สถาบันการศึกษา ที่ใช้บริการบัตรสถาบันประเภทต่างๆ ของธนาคาร เกือบ 400,000 ราย